En måge var i eftermiddag skyld i, at 25.000 husstande i Vendsyssel var uden strøm i op til en halv time. OPDATERET 18.10.

Lidt over tre i eftermiddag fik en måge skabt en kortslutning på en stor højspændingscentral i Øster Brønderslev. Dermed røg strømmen til omkring 25.000 husstande og virksomheder i Nyfors' forsyningsområde især omkring Brønderslev. Det oplyser en ikke særlig stolt direktør for Nyfors, Henrik Mentz. Strømafbrydelsen ramte også Fårup Sommerland, hvor flere hundrede gæster måtte evakueres fra en lang række af forlystelser. - Alle forlystelser, butikker og restauranter blev ramt. Men gæsterne tog det fint og der var ingen panik. Vi har heldigvis et højttaleranlæg, så vi kunne informere folk om, at vi var på vej, fortæller direktør i Fårup Sommerland, Søren Kragelund.